CELEX: 62009TN0323
Language: el
Date: 2009-08-18 00:00:00
Title: Υπόθεση T-323/09: Προσφυγή/αγωγή της 18ης Αυγούστου 2009 — Επιτροπή κατά Irish Electricity Generating

24.10.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 256/28
            
         Προσφυγή/αγωγή της 18ης Αυγούστου 2009 — Επιτροπή κατά Irish Electricity Generating
   (Υπόθεση T-323/09)
   2009/C 256/53
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα/ενάγουσα: Επιτροπή των Ευρωπαϊκών Κοινοτήτων (εκπρόσωποι: Α. — Μ. Rouchaud-Joët, F. Mirza)
   
      Καθής/εναγόμενη: Irish Electricity Generating Co. Ltd (Waterford, Ιρλανδία)
   
      Αιτήματα της προσφεύγουσας
   
   Η προσφεύγουσα/ενάγουσα ζητεί από το Πρωτοδικείο:
   
               —
            
            
               να καταδικάσει την καθής/εναγόμενη να καταβάλει στην Επιτροπή των Ευρωπαϊκών Κοινοτήτων, το οφειλόμενο ποσό των 237 384,31 ευρώ που αποτελείται από το κεφάλαιο ύψους 180 664,70 ευρώ και από τόκους υπερημερίας ύψους 56 719,61 ευρώ που υπολογίζονται με το επιτόκιο της Ευρωπαϊκής Κεντρικής Τράπεζας +3,50 % (5,56 %) για την περίοδο μεταξύ 25 Αυγούστου 2003 και 15 Απριλίου 2009·
            
         
               —
            
            
               να καταδικάσει την καθής/εναγόμενη να καταβάλει 27,52 ευρώ ανά ημέρα για τόκους από τις 16 Απριλίου 2009 μέχρι την πλήρη εξόφληση· και
            
         
               —
            
            
               να καταδικάσει την καθής/εναγόμενη στα δικαστικά έξοδα της παρούσας δίκης.
            
         
      Ισχυρισμοί και κύρια επιχειρήματα
   
   Βάσει του τετάρτου ερευνητικού προγράμματος-πλαισίου της Ευρωπαϊκής Κοινότητας, το Συμβούλιο εξέδωσε την απόφαση 94/806/ΕΚ, της 23ης Νοεμβρίου 1994 (1), για τη δημιουργία ενός ειδικού προγράμματος έρευνας και τεχνολογικής ανάπτυξης, συμπεριλαμβανομένης της επίδειξης, στον τομέα της μη πυρηνικής ενέργειας. Το άρθρο 5 της απόφασης επιφορτίζει την Επιτροπή με την ευθύνη για την κατάρτιση προγράμματος εργασίας που να καλύπτει τους στόχους και το περιεχόμενο που ορίζονται στο παράρτημα 1 της απόφασης, καθώς και για την έκδοση προσκλήσεων για την υποβολή προτάσεων βάσει του προγράμματος εργασίας.
   Στις 2 Μαρτίου 1998, μετά από διαδικασία υποβολής προσφορών, ανατέθηκε στην καθής/εναγόμενη η σύμβαση WE/178/97/IEGB (στο εξής: σύμβαση) για την κατασκευή δύο ανεμογεννητριών. Σύμφωνα με τους όρους της σύμβασης, η Επιτροπή συμφώνησε να χορηγήσει, από το εκτιμώμενο συνολικό επιλέξιμο κόστος του έργου ανερχόμενο σε ECU 1 531,697, χρηματοδοτική στήριξη ποσοστού 40 % του εγκεκριμένου επιλέξιμου κόστους του σχεδίου και με ανώτατο ποσό 612 679 ECU.
   Ωστόσο, η προσφεύγουσα/ενάγουσα ισχυρίζεται, ότι, παρά το γεγονός ότι προκατέβαλε στην καθής/εναγομένη, μεταξύ 6 Απριλίου 1998 και 30 Απριλίου 2001, το ποσό των 225 083,79 ευρώ, η καθής/εναγομένη δεν εκτέλεσε τη σύμβαση. Επιπλέον, η προσφεύγουσα/ενάγουσα ισχυρίζεται ότι, παρά το γεγονός ότι προέβη στις διαδικαστικές ενέργειες που απαιτούνται βάσει της σύμβασης και των κανόνων που διέπουν τον κοινοτικό προϋπολογισμό (2) για να καθορίσει το ποσό της οφειλής και να το κοινοποιήσει στην καθής/εναγομένη, αυτή δεν αντέδρασε. Ως εκ τούτου, με επιστολή της 13ης Δεκεμβρίου 2002, η Επιτροπή κατήγγειλε τη σύμβαση, σύμφωνα με το άρθρο 5, παράγραφος 3, στοιχείο α’, i, του παραρτήματος ΙΙ της συμβάσεως.
   Κατά συνέπεια, η Επιτροπή άσκησε την υπό κρίση αίτηση, σύμφωνα με το άρθρο 238 ΕΚ, ζητώντας την επιστροφή του επιπλέον ποσού που φέρεται να καταβλήθηκε στην καθής/εναγομένη, το οποίο ανέρχεται σε 180 664,70 ευρώ, πλέον τόκων που υπολογίζονται με επιτόκιο 5,56 % από την ημερομηνία κατά την οποία το χρέος κατέστη απαιτητό, δηλαδή από τις 24 Αυγούστου 2003.
   
      (1)  Απόφαση του Συμβουλίου, της 23ης Νοεμβρίου 1994, για τη θέσπιση ειδικού προγράμματος έρευνας και τεχνολογικής ανάπτυξης, συμπεριλαμβανομένης της επίδειξης, στον τομέα της μη πυρηνικής ενέργειας (1994-1998) (ΕΕ L 334 της 22.12.1994, σ. 87)
   
      (2)  Άρθρο 71 του κανονισμού (ΕΚ, Ευρατόμ) 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (ΕΕ 2002 L 248, σ. 1) και άρθρο 78 του κανονισμού εφαρμογής του, Κανονισμός (ΕΚ, Ευρατόμ) 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (EK, Ευρατόμ) αριθ. 1605/2002 του Συμβουλίου, για τη θέσπιση του Δημοσιονομικού Κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (ΕΕ 2002 L 357, σ. 1)